Stranački vojnici kombijem dovodili osobe s posebnim potrebama na glasanje Šibensko gradsko izborno povjerenstvo tek treba istražit navode Branke Novoselić Belamarić i ostalih članova izbornog povjerenstva da su članovi jedne od dvije najjače političke stranke kombijem na biračko mjesto broj 39 u Cvjetnom domu dovodili štićenike Doma za psihički bolesne odrasle osobe Mihek u Ražinama.

11.09.2016, 15:56h11.09.2016, 18:10hN.M.

Branka Novoselić Belamarić tvrdi da ih je na biračko mjesto dovezao Paško Rakić, tajnik gradskog odbora te političke stranke, a da je s njim bio i Tomislav Lucić, inače vijećnik te stranke u Gradskom vijeću.

- Kakve veze imaju oni s tim osobama i dovođenjem na biračko mjesto? Oni su im govorili da zaokruže broj opcije kojoj pripadaju te su štićenici to i napravili. Te osobe imaju slabiju motoriku i vidljivo je da nisu mentalno stabilne pa smo mi za njih otvarali glasački listić i pomagali im. Rakić ih je čekao ispred sobe, a ljudi su samo pitali kako da zaokruže broj koji su im oni očito naložili – kaže članica izbornog povjerenstva.

​

Zbog izborne šutnje koja je još uvijek u tijeku, ŠibeniKIN do 19 sati neće spominjati naziv političke stranke kojoj pripadaju prozvani, kao ni kojoj stranici pripada članica povjerenstva.

Iz istog razloga, u izjavi Novoselić-Belamarić ne navodimo koji su broj liste štićenici ustanove s posebnim potrebama govorili da ga žele zaokružiti, kako ona sudi, očito unaprijed pripremljeni.

O slučaju smo izvijestili Izborno povjerenstvo koje u ovom trenutku još nije dobilo službeni izvještaj, ali su na osnovu našeg novinarskog upita provjerili o čemu je riječ.

Prozvani Rakić i Lucić nisu danas popodne bili dostupni za komentar pa smo kontaktirali njihovog stranačkog šefa Nediljaka Dujića.

- Ako postoji bilo kakva sumnja na nepravilnost, treba je prijaviti Državnom izbornom povjerenstvu- kratko je komentirao slučaj.

Podsjetimo, i na prošlim parlamentarnim izborima u studenom također je bilo problema i nepravilnosti na biračkom mjestu u Cvjetnom domu.